Podijeli







Spektakularni mjuzikl ‘Mirakul’, koji je sinoć doživio sinjsku premijeru, privukao je na Gradski stadion oko dvije i pol tisuće posjetitelja.

Bio je tu puk iz cijelog cetinskog kraja, ostalih dijelova Lijepe naše, a mnogi su u ove blagdanske dane stigli iz drugih zemalja kako bi u svom kraju bili za blagdan Velike Gospe, ujedno pogledali mjuzikl ‘Mirakul’. Ocjene su uistinu odlične, a to najbolje pokazuje reakcija publike na kraju, kada su dugotrajnim pljeskom pozdravili sve sudionike spektakla i idejnog začetnika Dražena Žanka.

Svi se slažu kako se radi o veličanstvenom djelu u kojem je nastupilo više od stotinu sudionika, kako profesionalaca tako i amatera. Među brojnom publikom bile su i osobe iz javnog i društvenog života.

Donosimo neke od reakcija nakon odgledanog ‘Mirakula’.

Dražen Žanko, idejni začetnik mjuzikla i autor glazbe nije krio svoju radost i oduševljenje:

‘Izvanredno! Stvarno sam oduševljen sa svim što se večeras događalo. Napravio sam da dođe u Sinj, to mi je bilo najvažnije. Moja želja da se to dogodi tu gdje je trebalo je ispunjena, ostalo je manje važno’.

Radojka Šverko oduševila je publiku izvedbom ulogom majke Mare:

‘Ovako uzbuđena nisam bila već jako dugo. Radost i sreća prije svega zbog reakcije publike na ovo djelo. Ja smatram da je to veliko djelo, uložen je strašno veliki trud, znanje i sposobnost. U prvom redu Dražena Žanka, Ivice Krajača i Zlatka Klauzlarića, solista, plesača, vokalista koji su prodefilirali ovom pozornicom. Mislim da je Sinj to itekako zaslužio. A ljudi koji su večeras bili ovdje imat će lijepu uspomenu i doživljaj koji će ih pratiti dugo. Zato smo mi i prihvatili ovu, nazovimo, igru ovdje. Bio mi je veliki gušt’.

Joško Ševo dominirao je scenom odigravši maestralno ulogu fra Pavla Vučkovića:

‘Sinj je prirodno stanište Mirakula. Već smo ga igrali u Zagrebu, ali kao neku vrstu pripreme za sinjsku publiku. Po prijamu i po publici mislim da smo izvrsno primljeni i da su ljudi jako zadovoljni. Bio mi je gušt igrati u Sinju gdje se zapravo sve to i događalo i to baš fra Pavla Vučkovića što je zaista odgovorna zadaća’.

Lidija Horvat Dunjko, koja je u mjuziklu igrala donu Angeliku, bila je puna hvale za publiku i predstavu:

‘Oduševljena sam! Ovo i je mjesto za Mirakul, u njegovom Sinju. Predivna publika, a ja sam zadovoljna svojom ulogom done Angelike. Hvala svim kolegama, a posebno Draženu Žanku’.

Stjepo Gleđ Markos oduševio je publiku svojim nastupom kao Stipan Dalbelo, vojskovođa sinjske vojske:

‘Ova pozornica na otvorenom dala je svima nama poseban dodatan motiv da svoje uloge odigramo na najbolji mogući način. Što se tiče moje uloge Stipana Dalbela doživio sam je na poseban način koji u biti odgovara mom stvarnom karateru. Bilo je odlično i Sinj je ovo zaslužio’.

Među brojnim gostima i uzvanicima bio je u pratnji supruge Splitsko-dalmatinski župan Blaženko Boban:

‘Fenomenalno! Zaista sam večeras uživao. Razmišljao sam da li uopće doći, s obzirom na to da sam noć prije pješačio iz Solina do Sinja. Međutim, sretan sam i zadovoljan i hvala Bogu opet je vjerojatno gospina providnost rekla da idem. Uživali smo i ja i supriga i zaista je bilo prekrasno. Hvala cijeloj ekipi što nam je priuštila ovakav spektakl ovdje uoči Velike Gospe’.

Uz Splitsko-dalmatinskog župana bila je i sinjska gradonačelnica Kristina Križanac koja nije krila svoje zadovoljstvo:

‘Veličanstveno ispričana jedna povijesna priča. Jedan prelijep, svjetski, mjuzikl kojeg treba vidjeti cijeli svijet’.

Oduševljen sinjskom premijerom ‘Mirakula’ bio je i predsjednik Gradskog vijeća Joško Kontić:

‘Bez komentara. Bila je čast i ponos biti Sinjanin na ovom spektaklu, a ja se nadam kako ovo nije zadnji put kako će se Mirakul prikazati u Sinju. Veličanstveno!’.

Saborski zastupnik Miro Bulj istaknuo je značaj mjuzikla u Sinju uoči blagdana Velike Gospe.

‘Ovo je nešto što se rijetko doživljava, a mi smo to doživjeli večeras. Ovo je spektakularan doživljaj kojega treba vidjeti, ne samo Sinj, nego i cijela Hrvatska, jer kroz ovaj mjuzikl vidi se što štuje ovaj narod, a to je junaštvo, čojstvo i vjera’.

Fra Joško Kodžoman, provincijal Provincije presvetog Otkupitelja:

‘S obzirom da sam po drugi put vidio predstavu, dijelim isti dojam iz Zagreba. Ovo je možda najljepša priča ikad ispričana o našoj prošlosti uz sjajne glazbenike i glumce. Čovjek nema što nego čestitati na ovom uspješnom projektu. Meni je čast i zadovoljstvo što smo mi kao franjevačka zajednica pružili moralnu i materijalnu podršku za sinjsku izvedbu i nadam se da će svi koji su večeras ovdje bili ponijeti najljepše uspomene’.

Sinjski gvardijan fra Petar Klapež istaknuo je vrijednost trenutka održavanja ‘Mirakula’:

‘Nema ljepšeg trenutka za ovaj glazbeno-scenski spektakl nego uoči samog blagdana naše Velike Gospe. Ovo je dar, ovo je čestitka svima koji štuju našu nebesku zaštitnicu. Hvala svim izvođačima, a posebno hrvatskom domoljubu našem Draženu Žanku’.

Fra Gabrijel Jurišić, poznati franjevac i povjesničar, kao i svi u gledalištu, bio je pun dojmova:

‘Stara latinska kazuje Mirakul – čudesno, divno, lijepo, tako je bilo i večeras. Bit će onih kritičara kako nije sve bilo dobro. Međutim, za mene ovo je bilo veličanstveno. Hvala svim izvođačima od alkara, do glumaca i solista, a posebno gospodinu Žanku’.

Jedan od tvoraca ovog mjuzikla, autor sinopsisa fra Mirko Marić, istaknuo je zadovoljstvo sinjskom izvedbom:

‘Sve u svemu vrlo dobro, za određenu razinu čini mi se bolje nego u Zagrebu. Bilo je manje praznog hoda između nekih scena. Svim izvođačima upućujem od srca iskrene čestitke i zahvalu’.

Poznata sinjska glazbenica Inga Romac Šarić sa sinjske premijere ide puna dojmova:

‘Nisam bila u Zagrebu, ali mi mnogi kažu da je ovdje bilo bolje. Možda ova otvorena scena daje jednu dodatnu vrijednost cijele izvedbe. Solitsti, zbor, glumci, svi su odlični. Možda je na kraju trebalo završiti, ali to je moja želja, pojavom Gospe na zidinima grada kao što je to bilo prije tristo godina, njeno ukazanje. Međutim, u svakom slučaju Draženu sve pohvale i svima koji su bili dio ovog spektakla, bilo je odlično’.

Oduševljen mjuziklom bio je i poznati hrvatski glazbenik Matko Jelavić:

‘Čestitao sam kolegi Žanku na ovom uistinu velebnom djelu. Nisam ga gledao u Zagrebu, ali mi je drago biti ovdje u Sinju. Naime, napola sam Sinjanin jer majka mi je iz ovog kraja, a otac iz Muća koji se također spominje u mjuziklu. U svakom slučaju, jedna predivno ispričana povijesna priča’.

Dr. sc. don Josip Dukić, profesor na KBF- u u Splitu, istaknuo je potrebu za izvedbom što više ovakvih djela:

‘Neosporno se radi o jednom uistinu odlično izvedenom mjuziklu. On u sebi nosi jedan odličan spoj kulture, vjere i povijesti. On je prikaz hrvatske povijesti i na ovaj način se najbolje prikazuje sve što je ta hrvatska povijest sadržavala. Ovakvim djelima i sličnima se mora otrgnuti zaboravu ono što smo bili i što jesmo. Čestitke svima koji su na bilo koji način doprinijeli da u kratko vrijeme imamo dvije izvedbe, onu u Zagrebu i sada u Sinju i to uoči blagdana Velike Gospe’.

Za prof. dr. sc Stipu Boticu sinjska premijera bila je uspješnija od one zagrebačke:

‘Premijera u Zagrebu bila je vrlo dobra, ali ova sinjska je odlična. Ovo je izvanredno, divno u svim detaljima. Moram samo kazati – Mirakul je našao svoje prirodno ishodište’.

Na kraju cijele priče prikazane na pozornici Gradskog stadiona uz brojne članove kulturno umjetničkih udruga, na konjima u pratnji alkarskih momaka pojavili su se i sinjski alkari. Svoje oduševljenje viđenim nisu krili i članovi VAD-a nazočni na ovoj premijeri.

‘U Zagrebu nisam bio, ali prema reakcijama mnogih koji su bili u Zagrebu, kazali su kako je ova sinjska premijera bila bolja. Ne preostaje mi ništa drugo nego od srca još jednom čestitati Draženu Žanku’, kazao je Ivan Zorica predsjednik Časnog suda.

Sličnih razmišljanja bio je i alajčauš Ivica Filipović Grčić:

‘Što reći – pravi spektakl i hvala Draženu Žanku što je ovo učinio za svoj Sinj’.

O kakvom se događaju zapravo radi, najbolji pokazatelj je publika koja je u velikom broju došla na Gradski stadion i na kraju dugotrajnim pljeskom pozdravila sve sudionike ovog glazbeno-scenskog spektakla.

Oni koje smo pitali za dojmove ističu veliko zadovoljstvo viđenim, možda cijelo to raspoloženje oslikavaju dvije izjave:

‘Bilo je u Zagrebu lijepo, ali ova u našem Sinju je neponoviljiva. I da se deset puta ovdje prikazuje, svih bi deset puta gledala.

Ovo je naša sinjska i hrvatska povijest, glasila je jedna izjava, a s drugom može se završiti ova priča: Mirakul, mirakul i mirakul!

H.H.